## Rješenje Ustavnog suda Republike Hrvatske broj: U-III-1525/2006 od 3. srpnja 2008.

### NN 99/2008 (29.8.2008.), Rješenje Ustavnog suda Republike Hrvatske broj: U-III-1525/2006 od 3. srpnja 2008.

# USTAVNI SUD REPUBLIKE HRVATSKE

**3026**

Ustavni sud Republike Hrvatske, u Vijeću za rješavanje postupovnih pretpostavki
za odlučivanje o ustavnim tužbama, u sastavu sudac Ivan Matija, predsjednik
Vijeća, te suci Snježana Bagić i Nevenka Šernhorst, članice Vijeća, u postupku
koji je ustavnom tužbom pokrenula E. K. iz P. G., koju zastupa punomoćnica N.
C., odvjetnica u V., na sjednici održanoj 3. srpnja 2008. godine, jednoglasno je
donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

```
Obrazloženje
```

1. Ustavnu tužbu podnositeljica je, putem svoje odvjetnice, podnijela protiv
rješenja Županijskog suda u Varaždinu, broj: Gž-944/06-3 od 20. ožujka 2006.
godine.
Tim su rješenjem odbijene žalbe podnositeljice i potvrđeno je rješenje Općinskog
suda u Novom Marofu, broj: R1-40/05-13 od 30. rujna 2005. godine te je, kao
nepravovremena, odbačena dopuna žalbe podnositeljice podnijeta istome sudu 13.
ožujka 2006. godine. Navedenim prvostupanjskim rješenjem podnositeljica je u
potpunosti lišena poslovne sposobnosti.
2. Podnositeljica smatra da su joj osporenim odlukama sudova povrijeđena ustavna
prava iz članaka 14. stavka 2., 16. i 26. Ustava Republike Hrvatske. Povrede
navedenih ustavnih prava obrazlaže žalbenim razlozima.
Predlaže usvajanje ustavne tužbe i ukidanje osporenih rješenja.
3. Za potrebe ovosudnog postupka pribavljen je spis Općinskog suda u Novom
Marofu, broj: R1- 40/05.

*Ustavna tužba nije dopuštena.*
4. Prema odredbama članka 62. stavka 1. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst; u daljnjem tekstu: Ustavni zakon), svatko može podnijeti Ustavnom sudu
ustavnu tužbu ako smatra da mu je pojedinačnim aktom tijela državne vlasti,
tijela jedinice lokalne i područne (regionalne) samouprave ili pravne osobe s
javnim ovlastima, kojim je odlučeno o njegovim pravima i obvezama ili o sumnji
ili optužbi zbog kažnjivog djela, povrijeđeno ljudsko pravo ili temeljna sloboda
zajamčena Ustavom (ustavno pravo).
5. Uvidom u pribavljeni spis, osporene odluke i drugu dokumentaciju koja se u
njemu nalazi, razvidno je sljedeće:
– Centar za socijalnu skrb Novi Marof (u daljnjem tekstu: Centar), podnio je
dana 22. siječnja 2004. godine prijedlog radi lišenja poslovne sposobnosti
podnositeljice u potpunom opsegu;
– u prijedlogu Centra je istaknuto kako podnositeljica ima brojne teškoće u
odnosima s osobama iz najbliže okoline, obitelji i susjedstvom, osjeća se
ugroženom i zbog toga poduzima razne korake koji joj mogu teže i dugoročno
naštetiti, a što ona ne shvaća, te stoga ne može adekvatno štititi svoja prava i
interese;
– u prijedlogu Centra je navedeno da je njegovim rješenjem od 21. siječnja 2004.
podnositeljici za potrebe postupka postavljen posebni skrbnik koji je djelatnik
toga Centra;
– u tijeku provedenog dokaznog postupka, a poglavito uvidom u socijalnu anamnezu
te nalaz i mišljenje liječnika vještaka, utvrđeno je kako podnositeljica boluje
od paranoidne organske psihoze (shizofrenije), te da je njezina bolest kronične
progresivne prirode bez mogućnosti liječenja, danas, dostupnim terapijskim
metodama. Kao posljedica njene bolesti javlja se nepovjerenje prema okolini,
poremećaj u načinu razmišljanja, razumijevanja životnih situacija, prosuđivanja
i dr.
Na temelju tako utvrđenog stanja, prvostupanjski je sud utvrdio kako su se, u
konkretnom slučaju, ispunile sve zakonom predviđene pretpostavke iz članka 159.
stavka 1. Obiteljskog zakona (»Narodne novine«, broj 116/03. – u daljnjem
tekstu: OZ), te je donio osporeno rješenje.
Odredbom članka 159. stavka 1. OZ-a propisano je:
*Sud će u izvanparničnom postupku punoljetnu osobu koja zbog duševnih smetnji ili
drugih uzroka nije sposobna brinuti se o osobnim potrebama, pravima i interesima
ili koja ugrožava prava i interese drugih osoba, djelomice ili potpuno lišiti
poslovne sposobnosti.*
Žalbe podnositeljice, s osporavajućim razlozima koje ista ponavlja i u ustavnoj
tužbi, drugostupanjski je sud odbio prihvaćajući u svemu utvrđenja i primjenu
mjerodavnog prava od strane prvostupanjskog suda.
Dakle, s danom donošenja drugostupanjskog rješenja tj. s 20. ožujkom 2006.
godine podnositeljica je pravomoćno lišena poslovne sposobnosti u potpunom
opsegu.
6. Protiv odluke drugostupanjskog suda podnositeljica je, putem svoje
odvjetnice, podnijela ustavnu tužbu, bez saznanja i odobrenja skrbnika,
potpisavši joj punomoć za zastupanje dana 4. travnja 2006. godine.
Odredbom članka 184.stavka 1. OZ-a propisano je:
*(1) Skrbnik zastupa štićenika.*7. Dopisom od 27. svibnja 2008. godine Ustavni sud je skrbnicu podnositeljice J.
H., djelatnicu Centra za socijalnu skrb Novi Marof, izvijestio o postupku osobe
o čijim pravima i obvezama se dužna skrbiti. Tim dopisom skrbnica je upoznata s
ustavnom tužbom podnositeljice te je pozvana da u roku od 15 dana dade odobrenje
na podnošenje ustavne tužbe svoje štićenice, uz upozorenje da ako ne dade
odobrenje tužba će se odbaciti kao da je podnesena od neovlaštene osobe.
Svojim dopisom od 12. lipnja 2008. godine skrbnica podnositeljice se izjasnila
kako ne daje suglasnost za podnošenje ustavne tužbe od strane podnositeljice,
kao svoje štićenice.
8. Člankom 72. Ustavnog zakona propisano je da će Ustavni sud rješenjem odbaciti
ustavnu tužbu ako je ustavna tužba nedopuštena, a nedopuštena je, pored
ostaloga, u slučaju kada je tužbu podnijela osoba koja nije ovlaštena za njezino
podnošenje.
9. Slijedom iznijetoga, na temelju članka 72. Ustavnog zakona, riješeno je kao u
izreci.
10. Odluka o objavi temelji se na odredbi članka 29. stavka 1. Ustavnog zakona.

Broj: U-III-1525/2006
Zagreb, 3. srpnja 2008.

USTAVNI SUD REPUBLIKE HRVATSKE
Predsjednik Vijeća
**mr. sc. Ivan Matija**, v. r.

Rješenje, NN 99/2008-3026
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)